
m cunoscut-o pe Doamna Eugenia Greceanu cu foarte mulți ani în urmă. S-a petrecut o apropiere 

spontană, probabil pe baza unor asemănări temperamentale, dar nu numai. De la început m-a impresionat 
profesioanlismul său, iar Doamna Jeni, cum mi-a permis să o numesc, întrunea în ființa sa rigoarea omului de știință 
şi sensibilitatea unui artist. Îmi amintesc privirea sa scrutătoare asupra unui monument, capacitatea de a cuprinde 
un ansamblu și totodată de a înregistra detaliile semnificative, în gândirea sa de „om de știință”, funcționând în 
armonie deplină, analiza și sinteza. 

De cele mai multe ori, discuţiile noastre erau axate pe arhitectura noastră medievală 
din Transilvania și Banat. Nu cunosc un cercetător de „dincolo de Carpaţi” care să fie atât de 
profund preocupat de monumentele de arhitectură din aceste provincii. Într-o scrisoare am 
întrebat-o ce a determinat-o să stăruie atât de mult pe studierea acestor monumente. Mi-a 
răspuns tot într-o scrisoare: „Este obligația noastră să arătăm ce a putut face un popor în condiţii 
de discriminare”. Da, din tot ce a întreprins în activitatea sa se desprinde o mare iubire pentru 
neamul românesc şi pentru valorile create de acesta. 

A fost o luptătoare curajoasă. Nu sunt eu cel care trebuie să amintească intervențiile 
sale în apărarea centrelor istorice urbane sau în urgentarea conservării și restaurării unor 
monumente. A desfășurat o muncă titanică pe multiple planuri. S-a condus după un aforism 
din „Memorialele” lui Vasile Pârvan: „fericit cel care nu-și irosește viața, căci numai pe 
aceasta o are”. 

Marea Doamnă a plecat din această viaţă după multe şi frumoase înfăptuiri. Într-o scrisoare 
din 1986 îmi mărturisea: „personal, nu sunt atât de convinsă că totul se termină cu moartea, mă 
consolez cu speranţa că în talgerul faptelor bune vor atârna câteva biserici salvate de la pieire”. Îi răspund postum: „Da, 
Doamna Jeni, așa-i! Mai ales că ai săvârșit aceste fapte de îndrăzneală într-un timp nefericit, când Dumnezeu fusese 
expulzat de pe pământul românesc. Sunt sigur, însă, că pentru tot ce ați făcut cu credinţă în el, bunul Dumnezeu te 
va așeza în corturile drepţilor!” 


“Istoric de artă 

